**J. D. Power 2020: a Lexus ES minden idők legmegbízhatóbb személyautója**

**Történelmi eredményekkel és kínos közjátékkal zárult a J. D. Power 2020. évi megbízhatósági felmérése. A Lexusnak köszönhetően megdőlt az abszolút hibamentességi rekord, a Toyota zsebelte be a legtöbb kategóriagyőzelmet, a Tesla pedig megtagadta a részvételt a teljes piacot felölelő, három évtizede végzett felmérésen.**

Száz autónál mindössze 52 meghibásodásról számoltak be a Lexus ES tulajdonosai, és ezzel új megbízhatósági rekord született: 31 év alatt egyetlen típus sem ért még el ilyen kimagaslóan jó eredményt a J. D. Power autóipari elemző szervezet évente megszervezett [**járműmegbízhatósági felmérésén**](https://news.smartermedia.hu/https%3A//www.jdpower.com/business/press-releases/2020-us-vehicle-dependability-study) (Vehicle Dependability Study, VDS).

A hároméves autók megbízhatóságát elemző felmérésen az elmúlt 12 hónapban szerzett tapasztalataikról kérdezték a 2017-es modellévi autók tulajdonosait. Az esetleges meghibásodásokat nyolc fő kategóriába sorolták, ezeken belül 177 hibajelenségre kérdeztek rá. Értelemszerűen annál megbízhatóbb egy autó, minél kevesebb pontszámot ér el. Hogy a Lexus nagyautójának a teljesítménye milyen hatalmas bravúrnak számít, jól érzékelteti, hogy a J. D. Power 2020-as VDS felmérésén az iparági átlag 134 hibajelenség/100 autó volt, ami mellesleg szintén új rekordnak számít a körkép történetében.

**A Lexus**, amely 2012 és 2019 között nyolc egymást követő éven át vezette a járműmegbízhatósági felmérést, idén **a legjobb globálisan forgalmazott prémium márkának bizonyult.** A Toyota a tömegpiaci világmárkák között érte el ugyanezt az eredményt. Az összesítésben mindkét márka a Top 5-ben végzett.

A VDS hagyományosan teljes áttekintést ad a piacról, ám ezúttal egy furcsa közjátékkal zárult a felmérés: a Tesla ugyanis nem adott engedélyt a J. D. Power munkatársainak, hogy megkeressék ügyfeleit, így a márka megbízhatóságáról nem alkothatunk objektív képet.

Arról nincs információnk, hogy ez az elzárkózás milyen mértékben áll összefüggésben azzal a ténnyel, hogy egy fontos fogyasztóvédelmi szervezet, a Consumer Reports korábban elmarasztaló véleményt fogalmazott meg a Tesla termékeinek megbízhatóságával és gyártási minőségével kapcsolatban.

A szervezet 2018-ban, egy közel [**félmillió autós véleményét összesítő felmérés**](https://news.smartermedia.hu/https%3A//www.greencarreports.com/news/1119554_tesla-model-s-loses-spot-on-consumer-reports-recommended-list) eredményeit elemezve gyakori futómű-problémákkal találkozott a Tesla Model S típusnál, „különös tekintettel a 2017. modellévi gyártmányokra”.

Ami a VDS felmérésen tisztességgel részt vevő márkák szegmensekre bontott teljesítményét illeti, **egyetlen gyártó sem ért el több kategóriagyőzelmet, mint a Toyota (4)**. A prémium márkák körében a Lexus érte el a legtöbb (2) első helyet. A Lexus további három, a Toyota további négy típusa került dobogóra.

|  |  |  |  |
| --- | --- | --- | --- |
| **Kategória** | **Győztes** | **Második helyezett** | **Harmadik helyezett** |
|   |   |   |   |
| Kisautók | Honda Fit (Jazz) | Chevrolet Sonic | Chevrolet Bolt |
| Prémium kisautók | BMW 2 | BMW i3 | – |
| Kompakt sportautók | Mazda MX-5 | Mini Cooper | – |
| Alsó-középkategória | Nissan Leaf | Chevrolet Cruze | **Toyota Corolla** |
| Prémium középkategória | **Lexus ES** | BMW 4 | **Lexus IS** |
| Középkategóriás sportautók | Ford Mustang | – | – |
| Felsőkategória | Buick Regal | VW Passat | **Toyota Camry** |
| Prémium felsőkategória | Genesis G80 | Audi A7 | Audi A6 |
| Nagyautók | **Toyota Avalon**  | Buick LaCrosse | Chevrolet Impala |
| Kis szabadidőjármű | Buick Encore | Kia Niro | VW Tiguan |
| Prémium kis szabadidőjármű | Mercedes GLA | Audi Q3 | BMW X1 |
| Kompakt szabadidőjármű | Chevrolet Equinox | GMC Terrain | **Toyota RAV4** |
| Prémium kompakt szabadidőjármű | Porsche Macan | **Lexus NX** | BMW X3 |
| Középkategóriás szabadidőjármű | **Toyota 4Runner** | Kia Sorento | Buick Enclave |
| Prémium középkategóriás szabadidőjármű | **Lexus GX** | Cadillac XT5\***Lexus RX\***Mercedes GLE\* | – |
| Nagy szabadidőjármű | Chevrolet Tahoe | Nissan Armada | Chevrolet Suburban |
| Buszlimuzin | **Toyota Sienna** | Dodge Grand Caravan | – |
| Középkategóriás pickup | Nissan Frontier | Honda Ridgeline | **Toyota Tacoma** |
| Felsőkategóriás pickup | Ford F-150\***Toyota Tundra\*** | RAM 1500 | – |
| Nagy teherbírású pickup | Chevrolet Silverado HD | GMC Sierra HD | RAM 2500/3500 |

*\* holtverseny*

Fotók: *Toyota, Lexus*

Infografika: *J. D. Power Vehicle Dependability Study 2020*

Kiadta a Smarter Média Kommunikációs Ügynökség (<http://news.smartermedia.hu>)

Forrás: https://news.smartermedia.hu/nemzetkozi-hirek/j-d-power-2020-lexus-es-minden-idok-legmegbizhatobb-szemelyautoja